ECF ประกาศเพิ่มทุน 636 ล้านหุ้น ขาย PP-RO หวังเพิ่มสภาพคล่อง-รองรับการขยายธุรกิจ
ECF ประกาศเพิ่มทุน 636.8 ล้านหุ้น ขาย PP-RO หวังเพิ่มสภาพคล่อง พร้อมแจกวอแรนต์ 2 ชุด ให้ผถห.เดิมฟรี 
18 ส.ค. 2560

บริษัท อีสต์โคสท์เฟอร์นิเทค จำกัด (มหาชน) หรือ ECF ระบุว่า ที่ประชุมคณะกรรมการบริษัทเมื่อวานนี้ (17 ส.ค.) อนุมัติให้เสนอต่อที่ประชุมวิสามัญผู้ถือหุ้น ครั้งที่ 2/2560 ลดทุนจดทะเบียนโดยตัดหุ้นที่ยังไม่ได้ออกจำหน่าย หลังจากนั้นให้เพิ่มทุนจดทะเบียนเป็น 354.14 ล้านบาท จากเดิมที่ 194.34 ล้านบาท โดยออกหุ้นเพิ่มทุนจำนวน 636.8 ล้านหุ้น พาร์หุ้นละ 0.25 บาท
โดย แบ่งเป็นการเพิ่มทุนแบบมอบอำนาจทั่วไป (General Mandate) จำนวน 311.9 ล้านหุ้น จัดสรร 233.93 ล้านหุ้น ขายผู้ถือหุ้นเดิมตามสัดส่วนการถือหุ้น (RO) และจัดสรร 77.98 ล้านหุ้น เสนอขายบุคคลในวงจำกัด (PP) โดยมอบหมายให้คณะกรรมการบริษัทมีอำนาจในการดำเนินการต่างๆ ที่เกี่ยวข้องกับการจัดสรรหุ้นสามัญเพิ่มทุนต่อไป
ส่วนหุ้นเพิ่มทุนที่เหลือจำนวน 324.9 ล้านหุ้น เป็นการเพิ่มทุนแบบกำหนดวัตถุประสงค์ในการใช้เงินทุน โดยจะจัดสรรหุ้นเพิ่มทุน 194.94 ล้านหุ้น รองรับการใช้สิทธิใบสำคัญแสดงสิทธิที่จะซื้อหุ้นสามัญ (วอร์แรนต์) ชุดที่ 2 (ECF-W2) ที่จะออกจำนวน 194.94 ล้านหน่วย ให้ฟรีกับผู้ถือหุ้นเดิมในอัตราส่วน 4 หุ้นเดิมต่อ 1 วอร์แรนต์ โดย ECF-W2 มีอายุ 1 ปี 4 เดือน อัตราการใช้สิทธิ 1 วอร์แรนต์ ต่อ 1 หุ้นใหม่ ที่ราคาใช้สิทธิ 3 บาท/หุ้น
ขณะที่หุ้นเพิ่มทุนอีก 129.96 ล้านหุ้น จะรองรับการใช้สิทธิวอร์แรนต์ ชุดที่ 3 (ECF-W3) ที่จะออกจำนวน 129.96 ล้านหน่วย ให้ฟรีกับผู้ถือหุ้นเดิมในอัตราส่วน 6 หุ้นเดิมต่อ 1 วอร์แรนต์ โดย ECF-W3 มีอายุ 3 ปี 4 เดือน อัตราการใช้สิทธิ 1 วอร์แรนต์ ต่อ 1 หุ้นใหม่ ที่ราคาใช้สิทธิ 5 บาท/หุ้น
สำหรับวัตถุประสงค์ในการออกวอร์แรนต์ดังกล่าวเพื่อเพิ่มสภาพคล่องและเงินทุนหมุนเวียนให้แก่บริษัท รวมถึงเพิ่มฐานทุนให้เข้มแข็งเพื่อสร้างความพร้อมในการระดมทุนสำหรับการลงทุนในอนาคต รองรับการขยายตัวของธุรกิจ